Beurtkrag: Kaapstad spring om infrastruktuur te beskerm(Argieffoto: Unsplash) Die Stad Kaapstad het sy rampkoördineringspan ontplooi om die uitwerking van hoër fases beurtkrag op die Moederstad se inwoners te verminder. Eskom het Woensdag aangekondig dat hy noodgedwonge na fase 6-beurtkrag moet oorskakel om die las op die netwerk te verlig. Dit geld tot Vrydag om 05:00, waarna dit tot Saterdag na fase 5 verminder word. Fase 6 is vir die eerste keer in 2019 in werking gestel, maar het sedertdien meer gereeld voorgekom: in Junie, Julie en September vanjaar, en nou weer. Die fase beteken ŉ gebied is minstens ses uur per dag sonder krag. In Kaapstad geld fase 5 egter vir inwoners wat hul krag by die metro kry en die stad doen wat hy moontlik kan om die uitwerking van die verhoogde fases te beperk. “Die stad hou die situasie, wat onbestendig bly en enige tyd kan verander, fyn dop. Die stad doen alles moontlik om belangrike infrastruktuur te beskerm. Dit sluit in die kragnetwerk, die beskerming van noodsaaklike basiese dienste en veiligheidsoperasies.” Die stad gebruik tans sy Steenbras-hidropompstasie om bykomende krag op te wek om noodsaaklike infrastruktuur te beskerm, maar waarsku dit word al hoe moeiliker om bykomende kapasiteit te skep wanneer beurtkrag op sy felste is. Die stad gryp in om verkeer tydens spitstye te help reguleer. Verskeie groot verkeersaansluitings – waar probleme kan opduik – is vantevore al geïdentifiseer en verkeer-, metropolisie- en wetstoepassingsbeamptes beman dit in spitstyd. Bykomende hulpbronne word ontplooi om enige openbare veiligheidskwessies te pak, of word gestuur na gebiede waar kragonderbrekings langer as verwag voortduur. “Die hoër fases van beurtkrag kan aanleiding gee tot verskeie kwessies. Die stad ontplooi sy hulpbronne na die beste van sy vermoë om enige gevare vir lede van die publiek te verminder, maar ons vra dat inwoners hul deel doen deur veiligheid eerste te stel en te alle tye van hul omgewing bewus te wees,” sê JP Smith, Kaapstadse burgemeesterskomiteelid vir veiligheid en sekuriteit. “Beurtkrag gaan ongelukkig gepaard met ŉ verhoogde gevaar van opportunistiese misdaad soos kabeldiefstal en rooiligrooftogte. Beplan dus jou roete oordeelkundig en wees uiters waaksaam wanneer jy by ŉ verkeersoorgang moet stilhou.” Dit is nie net in Kaapstad waar die hoë beurtkragfases die metroraad hoofbrekens besorg nie. Die Tshwane-metroraad het ook gewaarsku die verhoogde fases verander dikwels in ŉ krisis vir die munisipaliteit, veral wat betref sy vermoë om onderbrekings te hanteer. Die stad gaan ook ŉ krisistaakspan op die been bring om onderbrekings wat nié met beurtkrag verband hou nie, so gou moontlik te pak.